text: Sánchez obté una altra pròrroga de l'alarma a costa de debilitar el bloc d'investidura
  PNB i Cs salven el pla del Govern central, que pacta la derogació de la reforma laboral amb Bildu i aconsegueix la seua abstenció || L'oposició endureix el discurs amb un Casado que l'acusa de "fracassar"
  © El president del Govern central, Pedro Sánchez, ahir al Congrés, amb una mascareta.
  Per la mínima, davant un Congrés cada vegada més hostil i a costa de debilitar el bloc d'investidura. Així va aconseguir el president del Govern central, Pedro Sánchez, tirar ahir endavant la cinquena pròrroga de l'estat d'alarma, amb 177 vots a favor, 162 en contra i 11 abstencions. Després d'un ardu debat ple de crítiques de l'oposició, el PNB i Cs van salvar els plans de l'Executiu amb el seu suport. Per aconseguir l'abstenció de Bildu, Sánchez va pactar amb la formació d'Arnaldo Otegi la derogació de la reforma laboral. Però gairebé a mitjanit, el PSOE va emetre una nota aclaratòria en què matisava que la derogació no seria total. Amb la llum verda del Congrés, l'excepcionalitat es mantindrà fins al 7 de juny.
  La sessió va començar amb la imatge dels diputats amb mascaretes, ja obligatòries, i amb un minut de silenci pels morts durant la pandèmia. Des de la tribuna, Sánchez va defensar la utilitat i la legalitat de l'alarma, alhora que va subratllar que la crispació "s'ha demostrat inútil". Així, va insistir que la legalitat ordinària és "insuficient" i no va tancar la porta a sol·licitar una sisena pròrroga. "I és que l'estat d'alarma haurà de regir fins al moment en què sigui necessari condicionar parcialment alguns drets amb l'objecte de la salut pública", va subratllar. Va defensar la "unitat d'acció" i el "comandament únic" en la gestió de la crisi amb l'objectiu d'evitar "desordres" i "divisió".
  Es va comprometre amb ERC a mantenir els compromisos d'investidura i va negar que una Catalunya independent hauria tingut menys morts. També va aplaudir el fons de reconstrucció plantejat per Alemanya i França, i va confiar que la proposta de la Comissió Europea sigui "més ambiciosa". D'altra banda, Sánchez va acusar el líder del Partit Popular, Pablo Casado, d'escorar-se cap a la ultradreta i de "dimitir de la seua responsabilitat d'Estat als últims metres" posant traves a l'alarma. Casado, per la seua part, va acusar Sánchez de "fracassar" i d'anar "com un pollastre sense cap", alhora que va qualificar d'"irresponsable" el suport de Ciutadans a la pròrroga. Per la seua banda, el portaveu taronja, Edmundo Bal, va provar de marcar distàncies amb l'Executiu i va afirmar que no són els nous socis de Sánchez, sinó que donen suport a la pròrroga per "responsabilitat". D'altra banda, el líder de Vox, Santiago Abascal, va advertir Sánchez que pot acabar a la presó per la gestió de la pandèmia. "Junqueras es reia de les denúncies de Vox i miri", va sentenciar l'ultra.